Lionginas Vaičiulionis

Lionginas Vaičiulionis (1931 m. sausio 2 d. Berčiūnų k., Pasvalio r., Biržų apskr., Gulbinėnų parapijoje) – monsinjoras, esperantininkas.

Biografija 
Monsinjoras Lionginas Vaičiulionis gimė 1931 m. sausio 2 d. Berčiūnų kaime, Pasvalio rajone, Biržų apskrityje, Gulbinėnų parapijoje, ūkininkų šeimoje. Pradžios mokyklą baigė Berčiūnuose, penktąją klasę – Gulbinėnuose, vidurinę mokyklą – Vabalninke.

1951 metų rudenį įstojo į Kauno tarpdiecezinę kunigų seminariją. Trejus metus (1954–1957) tarnavo sovietinėje kariuomenėje. Grįžęs įstojo į penktą seminarijos kursą (nors į kariuomenę buvo paimtas iš ketvirtojo). 1958 metų kovo 23 dieną kartu su visu kursu (16 seminaristų) priėmė kunigystės šventimus, kuriuos suteikė vyskupas J. Steponavičius. Baigęs seminariją L. Vaičiulionis dar metus mokėsi akademiniame kurse, kartu eidamas vikaro pareigas Šv. Juozapo bažnyčioje. 1960 metų vasarą paskirtas į Įgulos (Šv. arkangelo Mykolo) bažnyčią vikaru, 1962–1966 metais dirbo Prisikėlimo bažnyčios vikaru, 1966–1975 metais – Kauno Arkikatedros Bazilikos vikaru, 1975 metais paskirtas Radviliškio bažnyčios klebonu. Kartu aptarnavo Kurų bažnyčią ir buvo Šiaulių dekanato vicedekanu. Tose pareigose dirbo 15 metų.

1986 metais atstatė sudegintą architektūrinį paminklą – Radviliškio varpinę. 1987-aisiais (per vienerius metus) pastatė naują Radviliškio Švč. Mergelės Marijos Gimimo bažnyčią ir dviejų aukštų kleboniją.
1990 metų gegužės 15 dieną paskirtas Kauno Šv. Juozapo bažnyčios klebonu (su Lapių bažnyčios ir Domeikavos koplyčios aptarnavimu). Jam paskirta rūpintis Domeikavos bažnyčios ir Šilainių koplyčios bei klebonijos statyba. Pastačius Šilainių kleboniją ir Šilainių koplyčią mons. L. Vaičiulionis 1995 m. gegužės 16 d. buvo paskirtas Kauno Šventosios Dvasios (Šilainių) parapijos klebonu su įpareigojimu statyti didžiąją Šv. Dvasios bažnyčią. Nuo 2000 m. pradžios iki 2002 m. birželio 15 d. – Kauno dekanato dekanas.

Apdovanojimai 

 1994 metų pavasarį popiežiaus Jono Pauliaus II dekretu paskirtas Šv. Sosto kapelionu – suteikiant monsinjoro titulą.
 2007 m. birželio 24 dieną arkivyskupas Sigitas Tamkevičius įteikė Šiluvos Švč. M. Marijos medalį už bažnyčios statybą ir pastoracinę veiklą.
 Atkurtos Krikščionių demokratų partijos 20-čio minėjime Lietuvos krikščionių demokratų pirmininkas Valentinas Stundys už krikščioniškų demokratinių vertybių skleidimą monsinjorui įteikė jubiliejinį medalį „Lietuvos krikščionių demokratų partijai – 100 metų“.
 1997 m. liepos 26 dieną Kauno arkivyskupas metropolitas Sigitas Tamkevičius pašventino dabar statomos bažnyčios (arch. Eugenijus Miliūnas) kertinį akmenį. Bažnyčios statybų darbai buvo pradėti 1998 metais.
 2007 m. birželio 5 dieną mons. L. Vaičiulionis paskirtas Kauno Šventosios Dvasios (Šilainių) bažnyčios altaristu.
 2008 m. kovo 23 dieną suėjo 50 metų nuo kunigystės šventimų. Ta proga kovo 29 dieną Šventosios Dvasios (Šilainių) bažnyčioje aukojo jubiliejines šv. Mišias, dalyvaujant arkivyskupui S. Tamkevičiui, vyskupams Eugenijui Bartuliui, Juozui Preikšui, 30 kunigų ir daugybei tikinčiųjų iš Šilainių bei kitų parapijų.
 2010 metų pavasarį įteiktas medalis už krikščionišką veiklą Kauno Šventosios Dvasios (Šilainių) parapijoje ir Kauno mieste.

Lietuvos esperantininkai
Lietuvos kunigai
Lietuvos monsinjorai